Bejaarde PE-egpaar dood gevind | Maroela Media
Polisiebeamptes op die toneel waar 'n bejaarde egpaar se liggame in hul huis aangetref is. Foto: Met vergunning van AlgoaFM Nuus
'n Bejaarde egpaar is Maandagoggend dood in hul huis in Summerstrand in Port Elizabeth aangetref nadat hulle vermoedelik met 'n byl vermoor is.
Ao. Alwin Labans, woordvoerder van die polisie, het gesê 'n nutsman het net na 07:00 by die huis opgedaag, maar daar was geen antwoord toe hy klop nie. Die man het die egpaar se dogter gebel, wat saam met haar man by die huis opgedaag het. Toe hulle ook geen antwoord kon kry nie, is die polisie ontbied.
"Die polisie moes 'n deur oopskop om toegang tot die huis te kry en het die egpaar se liggame op die vloer aangetref. Hulle was met kabelbinders vasgebind en het albei kopwonde gehad. 'n Byl is 'n ent weg van die liggame af gevind," het Labans gesê. Hy het gesê die egpaar was albei in hul 70's.
"Die huis was heeltemal omgekeer, maar ons kan nog nie bevestig of enigiets gesteel is nie." Hy het gesê die egpaar is Saterdag die laaste keer lewend gesien.
Volgens Labans is die erf in twee dele gedeel en het die egpaar op een gedeelte gewoon en 'n paar studente op die ander gedeelte. Die egpaar se tuinier het ook op die perseel gewoon. "Die tuinier was met die polisie se aankoms op die toneel nie daar nie, maar sy televisie in sy woonkwartiere was nog aan. Die polisie is op soek na hom om meer inligting oor die saak te bekom.
Labans het beklemtoon geen verdagtes is nog amptelik geïdentifiseer nie. 'n Dubbelmoordsaak en saak van huisroof word ondersoek.
Die egpaar se name word weerhou totdat al hul naasbestaandes in kennis gestel is.
Drie mense wat gesoek word in verband met 'n rooftog van 'n egpaar in Summerstrand. Foto: SAPD
Die moord kom nadat nog 'n egpaar Woensdag buite hul huis in Summerstrand deur gewapende rowers beroof is. Kol. Priscilla Naidu, woordvoerder van die polisie, het vroeër gesê 'n 47-jarige man, wat in 'n rolstoel is, en sy 46-jarige vrou het omstreeks 17:15 by hul huis, wat op 'n skool se gronde geleë is, aangekom toe die rooftog plaasgevind het.
"Toe die man die huis se deur oopsluit, het drie verdagtes, twee vroue en 'n man, hom van agter gegryp. 'n Vuurwapen is op die man gerig en die verdagtes het sy sak met sy beursie, selfoon, kontant en sleutels in geroof. Hulle het daarna op die vlug geslaan."
'n Saak van roof word ondersoek. Enigiemand met meer inligting oor dié voorval word versoek om sers. Constance Brooks by 041 504 5222 of 082 442 1354 te skakel.
Dit is totaal onaanvaarbaar. Die mense is nie paraat genoeg nie – hulle moet NIEMAND vertrou nie.Jammer om te hoor en wens die familie en vriende sterkte toe.
Ai, dit is 'n wrede manier om te sterf! Kabelstroppe was nooit bedoel om mense mee vas te bind nie! En die ander egpaar wat beroof is: miskien is dit omdat die skool te veel "gronde" het. As daar net een skoolterrein was, kon daar dalk beter toesig gehou word.
wat gaan in PE aan?
Nog 'n WREDE moord op 'n wit egpaar en almal probeer die RASSEKWESSIE wegredeneer deur te se daar is moorde op ALMAL, ja ek glo so maar skielik het die moorde JUIS op blankes toegeneem en tweedens WIE IS DIE MOORDENAARS in 99% van die gevalle?